**Spune “Nu”**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trecut-au pe-aici luptătorii

pe cai și strigând: “Alelei!”,

cu steagul simbol al terorii

și-n piepturi cu inimi de lei.

Venit-au în codru haiducii

cu plete sub cușme de miei,

lăsând pe bogați ca năucii

și fără vreo haină pe ei.

Venit-au și furi c-o secure,

luat-au câțiva dintre noi,

dar ce-nseamnă, dintr-o pădure,

o cioată, un trunchi, poate doi?

Plecat-au, cu toții, în hume,

iar noi, cei cu ramuri în vânt,

mai facem, cât suntem pe lume,

pe munții din țară, veșmânt.

Dar lumea se schimbă și teama

a pus stăpânire pe noi,

căci țara, de-o vreme, e mama

mișeilor, noii ciocoi.

Se taie pădurile, toate,

prin codri e-un altfel război,

cu cete de lifte spurcate:

se bat, între ei, pentru noi.

Opriți-i cât, încă, se poate,

opește-le furtul chiar tu,

primește-i cu sare, dar, frate,

aruncă-le-o-n ochi. Spune: “Nu!”